(AUDIO) Botoșani: Percheziții la Spitalul Județean de Urgență "Mavromati", în cazul angajărilor frauduloase
Noi percheziții au loc astăzi la Spitalul Județean de Urgență Mavromati Botoșani!
Procurorii anticorupție au descins la locuinţa managerului unității medicale, dar şi în biroul acesteia, pe care l-au sigilat.
Potrivit unor surse din cadrul anchetei, perchezițiile au loc în dosarul angajărilor frauduloase, în care, anul trecut, au fost făcute mai multe arestări.
Corespondenta noastră, Gina Poenaru, are amănunte: Procurorii din cadrul Direcției Generale Anticorupție au descins dimineață la locuința managerului Spitalului Județean de Urgență "Mavromati" Botoșani, medicul Monica Adăscăliței, dar și în biroul acesteia din cadrul unității sanitare, pe care le-au sigilat. Managerul a declarat că perchezițiile au loc în dosarul angajărilor frauduloase, în care anul trecut au fost făcute mai multe arestări. Reamintim că în 13 decembrie 2023, polițiștii au descins în zeci de locații din județ, printre care s-au numărat sediul Spitalului Județean "Mavromati", locuința șefei Consiliului Județean Botoșani, biroul acesteia, dar și sediul PSD Botoșani. Procurorii DNA au reținut atunci peste 75 de infracțiuni, în total, pentru 11 inculpați, între care fostul manager Doina Caba, secretara acesteia, medici, șefi de secție și asistenți șefi. În acest dosar, au fost făcute 10 arestări, însă în urma contestațiilor, toate persoanele au fost eliberate, cele mai multe după 30 de zile. Este vorba despre infracțiuni de corupție din perioada 2018-2023, respectiv fraudare a unor concursuri de ocupare a unor posturi vacante. Potrivit rechizitoriului, medici, asistenți și alți angajați ar fi primit diverse sume de bani, între 2.000 și 15.000 euro sau obiecte din aur, pentru transferul unor asistente, pentru modificarea condițiilor de concurs, pentru promovare sau chiar pentru comunicarea subiectelor. Sumele de bani identificate, ce ar fi fost primite cu titlul de mită, se ridică la cuantumul total de aproximativ 65.000 euro.
(Radio Iași/Gina Poenaru/FOTO radioiasi.ro – imagine ilustrativă)